योग की शुरुआत कर रहे हैं तो पहले सही तरीका भी जान लें
योग एक ऐसी विधा है जो न सिर्फ़ शारीरिक वरन मानसिक, सामाजिक और नैतिक स्तर तक हमें स्वस्थ बनाए रखने में सहायता करता है। नारियां तो वैसे ही ज़िम्मेदारियों के बीच उलझी और व्यस्त रहती हैं। घर, परिवार संभालने के साथ-साथ दफ्तर की ज़िम्मेदारी भी
योग एक ऐसी विधा है जो न सिर्फ़ शारीरिक वरन मानसिक, सामाजिक और नैतिक स्तर तक हमें स्वस्थ बनाए रखने में सहायता करता है। नारियां तो वैसे ही ज़िम्मेदारियों के बीच उलझी और व्यस्त रहती हैं। घर, परिवार संभालने के साथ-साथ दफ्तर की ज़िम्मेदारी भी निभा रही हैं। शारीरिक और मानसिक रूप से स्वस्थ बने रहने के लिए, अपनी अंत:शक्ति को जाग्रत करने के लिए, विपरीत परिस्थितियों का कुशलतापूर्वक सामना करने के लिए योग से बेहतर कुछ भी नहीं है। और जब एक स्त्री स्वस्थ रहती है तो पूरा परिवार स्वस्थ रहता है। जब परिवार स्वस्थ रहता है तो समाज, शहर, राष्ट्र और पूरा विश्व भी स्वस्थ रहेगा।
स्वस्थ रहने के लिए विद्यमान अनेकानेक विधाओं में योग ही सर्वश्रेष्ठ इसलिए माना गया है क्योंकि योग बच्चे-बूढ़े, स्त्री-पुरुष, हर वर्ग इसे कर सकता है। हर मौसम में, हर वातावरण में, हर उम्र वर्ग में स्वस्थ्य रहते हुए या किसी रोग के होने पर भी योग किया जा सकता है। बस योग में आवश्यकता है तो सिर्फ़ हमारी इच्छाशक्ति की।
अभ्यास की ऐसे करें शुरुआत 
योग यात्रा प्रारंभ करते समय अपनी उम्र, वज़न, शारीरिक और मानसिक स्थिति का ध्यान रखना है। तय कर लें कि आपको स्वस्थ रहना है और इसे ध्यान में रखकर योग की शुरुआत करें। यदि कोई बीमारी है तो योग विशेषज्ञ से इसके लिए सलाह लें। वे पहले इन स्थितियों को समझेंगे, उसके अनुसार अभ्यास कराएंगे। यह भी ध्यान रखें कि अगर आप नियमित रूप से योगाभ्यास करना चाहती हैं तो इसे सिर्फ़ विशेषज्ञ के मार्गदर्शन में ही सीखें। विशेषज्ञ आपकी ग़लतियों में सुधार लाकर सही तरीक़ा बताएंगे। 
ज़रूरी है सही स्थान का चुनाव 
लोग किसी भी स्थान पर योगाभ्यास कर लेते हैं। परंतु जगह का सही चुनाव योग के परिणामों को प्रभावित करता है। योग साधना के लिए किसी ऐसे स्थान का चयन करें जहां शांति हो। यदि आप घर पर योग कर रही हैं तो कोई ऐसा कोना चुनें जहां के वाइब्रेशन अच्छे हों, जहां ताज़ी हवा का आवागमन हो, जहां अधिक शोर-शराबा न हो। यदि घर का कोई बग़ीचा हो तो सर्वोत्तम होगा। योग से आपका मानसिक, भावनात्मक लगाव होना भी बहुत ज़रूरी है। ऐसा न हो कि आपका शरीर तो योगाभ्यास कर रहा है लेकिन मन कहीं और भटक रहा हो। योग का नाम ही है जोड़ना, शरीर को मन से, मन को आत्मा से और आत्मा को परमात्मा से, इसलिए शांत वातावरण का चुनाव करना सबसे महत्वपूर्ण है। 
समय का अनुकूल होना अच्छा
योग के लिए सर्वोत्तम समय वैसे तो सुबह ही होता है। सुबह के वक़्त हम ख़ाली पेट रहते हैं इसलिए यह समय योगाभ्यास के लिए अनुकूल है। प्रतिदिन सुबह जल्दी जागकर, फ्रेश होकर, योग साधना करें तो उसके अप्रतिम लाभ मिल सकते हैं। किंतु आपकी परिस्थिति ऐसी है कि आप सुबह योग नहीं कर पा रही हैं तो चिंता की कोई बात नहीं है। अपनी सुविधानुसार दोपहर या शाम को भी योग कर सकती हैं। इतना अवश्य ध्यान रखें कि भोजन किए हुए आपको कम से कम 3 घंटे हो चुके हों, उसके बाद ही अभ्यास करें। यदि तरल लिया है तो उसे पिए 1 घंटा हो चुका हो। उसके बाद भी अभ्यास करें।
समय सीमा भी तय है
योग लगभग एक घंटा करना चाहिए, जिसमें 45 मिनट आसन, 15 मिनट प्राणायाम और ध्यान के लिए होना चाहिए। योग की शुरुआत 30 मिनट से हो सकती है। यह निर्भर करेगा आपकी क्षमता, समय की उपलब्धता, आपकी ज़रूरतें, उम्र और संकल्प-शक्ति आदि पर। जैसे वज़न कम करने के लिए कर रही हैं तो इसे कम से कम एक घंटे का समय दें। 
योग से पहले करें वॉर्मअप
योग का वॉर्मअप सूक्ष्म अंगों के संचालन की क्रियाएं ही हैं। इन क्रियाओं में शरीर के सभी जोड़ों, मांसपेशियों आदि को लक्ष्य करके क्रियाएं की जाती हैं जिससे सभी अंग बहुत हल्के महसूस होते हैं और शरीर अन्य आसनों के लिए तैयार होता है। आज के समय में स्पॉट वॉकिंग, स्पॉट जॉगिंग और दौड़कर भी वॉर्मअप किया जा सकता है, लेकिन यह भी ध्यान रहे कि ये यौगिक वॉर्मअप नहीं है। 
अभ्यास के लिए हो सही मैट
योगाभ्यास के लिए मैट या आसन सुविधाजनक होना चाहिए। ध्यान रहे कि इसमें फिसलन न हो, मैट ऐसी न हो जिस पर पसीना ज़्यादा आता हो, उसकी संरचना, रंग आरामदेह व शांत हो। रोज़ एक ही मैट पर अभ्यास करें, प्रतिदिन बदल-बदलकर इस्तेमाल नहीं करें। साथ ही स्थान भी प्रतिदिन एक ही हो, ऐसा प्रयास करें। योग मैट की मोटाई 6 से 8 एमएम उचित है। चादर या कोई मोटा कंबल भी उपयोग कर सकती हैं। बस इस बात का ध्यान रखना है कि उपयोग किया जाने वाले कंबल, चादर या योग मैट फर्श पर फिसले नहीं। आसन की चौड़ाई 2-3 फीट की हो सकती है।
इन आसनों से करें आरंभ
यदि पहली बार योग कर रही हैं तो योग के सूक्ष्म अंग संचालन क्रियाओं और हल्के आसनों जैसे कटिचक्रासन से इसे प्रारंभ करें जो जोड़ों, मांसपेशियों, लिगामेंट्स और कोशिकाओं पर असर करते हुए शरीर को लचीला बनाएंगे और थोड़े मुश्किल आसनों के लिए तैयार करेंगे। सूक्ष्म अंग संचालन के बाद ताड़ासन, कोणासन, वक्रासन, हस्त उत्तानासन, हस्त पादासन करें। हर व्यक्ति की क्षमता अलग-अलग होती है इसलिए अपनी क्षमतानुसार ही अभ्यास करें। योग प्रारंभ करने के शुरुआती दिनों में शरीर में दर्द हो सकता है। वहीं, आसनों का चुनाव ज़रूरतों, शारीरिक स्थिति, उम्र, वज़न पर निर्भर करता है जिसकी सलाह योग विशेषज्ञ ही दे सकते हैं।
प्रतिदिन ज़रूरी हैं ये आसन
कुछ आसन विशेष रूप से महिलाओं के लिए लाभदायक होते हैं जिन्हें रोज़ करना चाहिए, जैसे भुजंगासन, शलभासन, मार्जरी आसन, तितली आसन, ताड़ासन, कोणासन, कटिचक्रासन आदि। ये आसन महिलाओं के हॉर्मोन्स में संतुलन लाते हैं। शारीरिक के साथ-साथ भावात्मक स्थिति भी मज़बूत बनाते हैं। योग आसनों का चुनाव लिंग के अनुसार नहीं बल्कि व्यक्तिगत ज़रूरतों के तहत किया जाता है। वहीं, बच्चों के लिए कुछ रोचकता लाई जा सकती है, जिनमे क्लैपिंग (ताली बजाना), हास्यासन, सिंहासन आदि शामिल किए जा सकते हैं। 
नियमितता के अपने नियम हैं
जिस तरह हम नित्य कर्म करते हैं, खाना, पीना, सोना, जागना, नहाना आदि, उसी तरह एक भी दिन योगासन को विराम न दें। किंतु महिलाओं को मासिक धर्म के तीन-चार दिनों में योगासन नहीं करना चाहिए। अन्य कोई रोग जैसे बुख़ार आदि आने पर विराम ले सकते हैं। यदि किसी कारणवश अंतराल हो भी रहा है तो उससे नुक़सान कुछ भी नहीं है और न ही इससे हम पीछे जाने वाले हैं। बस शरीर में थोड़ी-सी अकड़न ज़रूर आ जाती है जो दो-तीन दिनों के अभ्यास से दूर हो जाती है। योग सिर्फ़ आसन नहीं है वरन पूरी ज़िंदगी अपने मन को संतुलित रखना, समभाव में रखना भी एक प्रकार का योग ही है। 
पूरे दिन अपने श्वसन को गहरा, दीर्घ, पूर्ण, नियमित और नियंत्रित बनाए रखना भी एक प्रकार का प्राणायाम ही है। जो कार्य हम करें उसी में पूरी तरह मन लगाएं रखना भी एक तरह का ‘ध्यान’ ही है। परंतु यह भी ध्यान रहे कि योग से विराम लंबे दिनों तक न रहे।